SKRIFTLIG FORESPØRGSEL E-0934/02

af Paul Rübig (PPE-DE) til Kommissionen

(9. april 2002)

Om: Fremskyndet udvidelse af Pankum-zonen til Sydøsteuropa

For at fremskynde middelhavslandenes inddragelse i det paneuropæiske kumuleringssystem (Pankum) er der stillet forslag om at anvende såkaldt variabel geometri som indfaldsvinkel. Dvs., at middelhavslandenes gradvise inddragelse skal ske på den måde, at en aftale med mindst to andre partnere er tilstrækkelig til, at Pankum-reglerne finder anvendelse på samhandelen mellem disse lande, og at et middelhavsland derfor ikke først skal have indgået aftale med alle andre deltagere i den eksisterende Pankum-zone for at drage fordel af Pankum-reglerne. I forhold til de sydøsteuropæiske stater såsom Kroatien og Macedonien savnes der et sammenligneligt initiativ fra Kommissionen, skønt forudsætningerne for anvendelse af variabel geometri synes gunstige. Fra det europæiske erhvervslivs synsvinkel vil en hurtig udvidelse af den paneuropæiske kumuleringszone til også at omfatte de sydøsteuropæiske stater derfor være af primær betydning, da de europæiske erhvervsdrivende, som i mellemtiden i stor udstrækning har forstået at udnytte mulighederne i at lægge en del af produktionen i de central- og østeuropæiske lande, ofte ikke kan opfylde oprindelseskravene i de bilaterale aftaler og derfor konfronteres med toldkrav, som ikke ville opstå med en Pankum-løsning.

Hvorfor er det i Kommissionens øjne mindre vigtigt at udvide den paneuropæiske kumuleringszone til sydøsteuropæiske stater såsom Kroatien og Macedonien end til middelhavslandene?

Svar afgivet på Kommissionens vegne af Christopher Patten

(31. maj 2002)

Det Europæiske Råd har meddelt, at landene i den vestlige del af Balkanregionen er potentielle kandidater til EU-medlemskab, samt at de har klare udsigter til tiltrædelse, når de opfylder de relevante betingelser. Stabiliserings- og associeringsprocessen udgør de overordnede rammer for at bringe disse lande nærmere de normer, som gælder i EU, og sigter mod at skabe stærkere bånd mellem hvert enkelt land og EU samt mod at opmuntre til regionalt samarbejde mellem disse lande indbyrdes. Handel er en afgørende faktor i denne strategi.

Som et instrument til at fremme regional integration indeholder stabiliserings- og associeringsaftalerne med både Den Tidligere Jugoslaviske Republik Makedonien og Kroatien allerede en mulighed for, at disse to lande kan deltage i et system til diagonal oprindelseskumulering. Ifølge de forklaringer, som blev tilføjet stabiliserings- og associeringsaftalerne, skal Fællesskabet undersøge muligheden for at lade begge lande være omfattet af et sådant system, så snart de opfylder de relevante betingelser.

Som et led i gennemførelsen af stabiliserings- og associeringsaftalerne undersøges spørgsmålet om diagonal kumulering i øjeblikket med sigte på at fastslå, hvorvidt begge lande opfylder de relevante betingelser. Denne undersøgelse foretages parallelt med den igangværende udvidelse af det paneuropæiske kumuleringssystem til at omfatte de Middelhavslande, som indgår som parter i Barcelona-processen.

Kommissionen støtter en udvidelse af diagonal kumulering til landene i den vestlige del af Balkanregionen, forudsat at landene opfylder de relevante tekniske betingelser, da en sådan udvidelse vil bidrage til øget økonomisk integration og samarbejde mellem landene samt støtte stabiliserings- og associeringsaftalernes politiske mål.